FI Euroopan unionin virallinen lehti CE 88/580

(2004/C 88 E/0593)

KIRJALLINEN KYSYMYS P-3445/02

esittäjä(t): Wolfgang Ilgenfritz (NI) komissiolle

(27. marraskuuta 2002)

Aihe: Henkilöautojen ulkomaanleasing — Suorituspaikan siirtäminen kotimaahan — Arvonlisäverodirektiivien muuttaminen

Julkisasiamies Geelhoed antoi 10. lokakuuta 2002 ratkaisuehdotuksensa asiassa C-155/01 henkilöautojen ulkomaanleasingin verotuksesta. Julkisasiamies yhtyy ratkaisuehdotuksessaan valituksen tekijän kantaan, jonka mukaan Itävallan leasingautojen käyttöä koskeva verotus (Itävallan liikevaihtoverolain 1 § (1) 2.) on ulkomaanleasingissä kuudennen arvonlisäverodirektiivin vastainen. Hän perustelee kantansa direktiivin 9 artiklan 1 kohdalla, jossa säädetään, että palveluksen suorituspaikka on kulkuneuvojen leasingmuotoisen vuokrauksen kohdalla palveluksen suorittajan liiketoimintapaikka.

Itävallan valtiovarainministeriön antamien tietojen mukaan arvonlisäverodirektiiviä muutetaan seuraavasti: Suorituspaikka muutetaan leasing-yhtiön liiketoimintapaikasta sen yrityksen liiketoimintapaikaksi, jossa henkilöautoa käytetään.

Kannattaako komissio kuudennen arvonlisäverodirektiivin muuttamista siten, että suorituspaikka ei ole leasing-yhtiön liiketoimintapaikka vaan sen yrityksen liiketoimintapaikka, jossa henkilöautoa käytetään?

Mikäli kyllä, koska muutos tehdään?

Frits Bolkesteinin komission puolesta antama vastaus

(7. tammikuuta 2003)

Komissio on antanut kesäkuussa 1998 direktiiviehdotuksen (1), jonka tarkoituksena on korvata kahdeksannen arvonlisäverodirektiivin (2) palautusmenettely toisessa jäsenvaltiossa maksetun arvonlisäveron rajojen yli suoritettavalla verojen vähennysmekanismilla. Tämän ehdotuksen mukaan verovelvolliset voivat saada arvonlisäveron suoraan takaisin arvonlisäveroilmoituksessa, jonka verovelvollinen jättää siihen jäsenvaltioon, johon hän on sijoittautunut kyseisen jäsenvaltion vähennysoikeutta koskevien sääntöjen mukaisesti. Komissio uskoo, että tämän ehdotuksen hyväksyminen ratkaisisi kulkuneuvojen leasingtoimintaan Itävallassa liittyvät ongelmat.

Vaikka tämä ehdotus on saanut suurta kannatusta parlamentissa ja talous- ja sosiaalikomiteassa, neuvosto ei ole vielä hyväksynyt sitä yksimielisesti.

Ecofin-neuvoston kokouksessa 4. kesäkuuta 2002 neuvosto toi esiin puheenjohtajavaltion aikomuksen avata uudelleen keskustelu rajojen yli suoritettavien arvonlisäverojen vähentämisestä ja henkilöautojen arvonlisäverojen vähentämisoikeuden yhdenmukaistamisesta sekä komission aikomuksen asettaa etusijalle kuudennen arvonlisäverodirektiivin (3) palvelujen suorituspaikkaa koskevan 9 artiklan uudistamisen.

Kuultuaan alustavasti jäsenvaltioita komissio tuli siihen tulokseen, että sen pitäisi lähitulevaisuudessa keskittyä yritystenvälisten palvelujen suorituspaikkaa koskevien sääntöjen uudistamiseen, mukaan luettuna jäsenvaltiosta toiseen harjoitettava kulkuneuvojen leasingtoiminta. Yksi jäsenvaltioiden kanssa keskusteltavista vaihtoehdoista on parlamentin jäsenen ehdottama kuudennen arvonlisäverodirektiivin muuttaminen.

Komissio toivoo, että se voi vuoden 2003 aikana esittää ehdotuksia kuudennen arvonlisäverodirektiivin 9 artiklan muuttamisesta.

(1) EYVL C 219, 15.7.1998.

(2) Kahdeksas neuvoston direktiivi 79/1072/ETY, annettu 6 päivänä joulukuuta 1979, jäsenvaltioiden liikevaihtoverolainsäädännön yhdenmukaistamisesta — maan alueelle sijoittautumattomille verovelvollisille suoritettavaa arvonlisäveron palautusta koskevat yksityiskohtaiset säännöt, EYVL L 331, 27.12.1979.

(3) Kuudes neuvoston direktiivi 77/388/ETY, annettu 17 päivänä toukokuuta 1977, jäsenvaltioiden liikevaihtoverolainsäädännön yhdenmukaistamisesta — yhteinen arvonlisäverojärjestelmä: yhdenmukainen määräytymisperuste, EYVL L 145, 13.6.1977.